b'\n_START_ARTICLE_\nFaktuur (muusika)\n_START_SECTION_\nTermin\n_START_PARAGRAPH_\nS\xc3\xb5nal "faktuur" on eri keeltes veidi erinev t\xc3\xa4hendus. N\xc3\xa4iteks inglise keeles kasutatav s\xc3\xb5na "tekstuur", mis on m\xc3\xb5iste sisult identne eesti s\xc3\xb5nale "faktuur", on et\xc3\xbcmoloogiliselt p\xc3\xa4rit itaalia s\xc3\xb5nadest testura ja tessitura, mis t\xc3\xa4hendavad eelk\xc3\xb5ige vokaalmuusikas \xc3\xbcksiku h\xc3\xa4\xc3\xa4le registriulatust. Saksa keeles kasutatakse s\xc3\xb5na "faktuur" t\xc3\xa4henduses pigem m\xc3\xb5istet Satz (Tonsatz), mis teatud kontekstis viitab teose kontrapunktilisele \xc3\xbclesehitusele (n\xc3\xa4iteks Dezimensatz kui intervallide kontrapunktiring 10. sajandil) v\xc3\xb5i mitmeh\xc3\xa4\xc3\xa4lses vokaalfaktuuris h\xc3\xa4\xc3\xa4lte kirjutamise stiilile (n\xc3\xa4iteks 14.\xe2\x80\x9315. sajandi vokaalstiil Kantilenensatz, milles \xc3\xbclemine h\xc3\xa4\xc3\xa4l on meloodia ning alumised h\xc3\xa4\xc3\xa4led saate funktsioonis) ning mida t\xc3\xa4nap\xc3\xa4eval m\xc3\xb5istetakse kui kompositsioonitehnilist printsiipi, kuidas kirjutada n\xc3\xa4iteks kaanonit, fuugat, koraalivariatsiooni, klassikalist sonaat-allegrot, Lied\'i jne.\n_START_SECTION_\nFaktuurit\xc3\xbc\xc3\xbcbid\n_START_PARAGRAPH_\nEristatakse \xc3\xbcheh\xc3\xa4\xc3\xa4lset (monofoonia) ja mitmeh\xc3\xa4\xc3\xa4lset faktuuri, mida on kolme p\xc3\xb5hilist liiki: homofoonia, pol\xc3\xbcfoonia ja heterofoonia. Faktuurit\xc3\xbc\xc3\xbcpideks on ka n\xc3\xa4iteks monofoonia ehk \xc3\xbcheh\xc3\xa4\xc3\xa4lsus, heterofoonia (kas \xe2\x80\x9dlaiendatud \xc3\xbcheh\xc3\xa4\xc3\xa4lsusena\xe2\x80\x9d, mille puhul sama meloodiat esitatakse mitme esitaja poolt nii p\xc3\xb5hikujul kui ka m\xc3\xb5ningate k\xc3\xb5rvalekaldumistega v\xc3\xb5i nii-\xc3\xb6elda lintliikumisena, mille puhul esitatakse sama meloodiat paralleelsetes intervallides) ja mikropol\xc3\xbcfoonia._NEWLINE_Homofoonilises faktuuris on v\xc3\xb5imalik eraldada juhtivat h\xc3\xa4\xc3\xa4lt (sageli on selleks meloodia) saateh\xc3\xa4\xc3\xa4ltest ehk saatest. Juhtiva h\xc3\xa4\xc3\xa4le k\xc3\xb5rval moodustavad homofoonilise faktuuri funktsionaalne bass ja v\xc3\xa4hem iseseisvad saateh\xc3\xa4\xc3\xa4led. Homofoonilise faktuuri erikujuks on harmooniline faktuur, milles k\xc3\xb5ik h\xc3\xa4\xc3\xa4led liiguvad \xc3\xbchesuguses r\xc3\xbctmis akordidena. _NEWLINE_\xc3\x9cheks tavalisemaks faktuuri mitmekesistamise v\xc3\xb5tteks on figuratsioon: r\xc3\xbctmiline figuratsioon, harmooniline figuratsioon ja meloodiline figuratsioon._NEWLINE_Klassikalis-romantilises muusikatraditsioonis v\xc3\xb5rreldakse eelk\xc3\xb5ige pol\xc3\xbcfoonilist ehk kontrapunktilist (h\xc3\xa4\xc3\xa4ltel on iseseisev liikumissuund, r\xc3\xbctmika, karakter) ning homofoonilist (h\xc3\xa4\xc3\xa4led on allutatud \xc3\xbchtsele r\xc3\xbctmile ja r\xc3\xb5hutavad esmajoones harmoonia kulgu) faktuurit\xc3\xbc\xc3\xbcpi ja nende kahe s\xc3\xbcmbioosi \xe2\x80\x93 nii-\xc3\xb6elda vaba mitmeh\xc3\xa4\xc3\xa4lsust (sks.k Freistimmigkeit).'